Jobprofil
Konsulent til turisme, markedsføring og bymidteudvikling
2-årig projektstilling 
Sorø Kommune har ambitioner om at skabe øget synlighed, aktivitet og vækst gennem en målrettet indsats inden for turisme, kultur, branding og erhvervsrettet bymidteudvikling. Kommunen ønsker at styrke markedsføringen af Sorøs kultur- og oplevelsestilbud, udvikle en sammenhængende turismeindsats og gennemføre et bymidteprojekt, der understøtter et levende handels- og erhvervsliv. Konsulenten kommer til at understøtte dette ad mange kanaler, som alle er forankret i Center for Kultur, Fritid og Frivillighed. 
En stor del af opgaverne løses under Sorø Bymidte Projektet. Dette er et fireårigt projekt, som allerede er midtvejs. Det har til formål at styrke Sorø som en attraktiv handelsby i tæt samarbejde med det lokale handelsliv og andre aktører. I dette regi arbejder konsulenten med at udvikle oplevelsespakker, branding af Sorø By samt kommunikation af projektet. Dette sker i tæt samarbejde med projektlederen for projektet, der har det overordnede ansvar.
Sorø Kommune har vedtaget en turismestrategi, der nu skal ud at leve.  Sorø Bymidteprojekt indgår i udmøntningen af denne, men der er fokus på hele kommunen. Konsulenten samtænker derfor indsatser under Sorø Bymidteprojekt med indsatser for hele kommunen. Turismestrategien udmøntes i samarbejde med andre aktører i det kommunale landskab, men konsulenten har sammen med Chefen for Kultur, Fritid og Frivillighed ansvaret for at skabe retning og koordinere indsatsen.
Center for Kultur, Fritid og Frivillighed har netop afsluttet arbejdet med at udvikle en brandskriveguide og kanalstrategi for den kommunikation og markedsføring, der sker fra bibliotek, musisk skole, Ungdomsskolen samt fra kultur og fritidsafdelingen på rådhuset. Den skal nu ud at leve, og konsulenten har opgaven med at implementere den i praksis og videreudvikle den. Heriblandt er der tanker om at lave ’kommunikations- og markedsføringspakker’ til det frivillige kultur og fritidsliv.
Konsulenten skaber sine resultater i tæt samarbejde med en lang række aktører fra kollegaer på biblioteket over Destination Sjælland til frivillige aktører fra kultur-, fritids- og erhvervslivet. Konsulenten formår derfor at skabe netværk og samarbejde, ligesom konsulenten i den forbindelse påtager sig opgaver fra at lave kaffe til at skrive på Facebook såvel som at lægge den strategiske linje.
Konsulenten er ansat i Center for Kultur, Fritid og Frivillighed med reference til Chefen for Kultur, Fritid og Frivillighed. En stor del af arbejdet er tilknyttet Sorø Bymidte Projekt, og her har Projektleder for projektet det faglige ansvar for konsulentens opgaver. Stillingen er en toårig projektstilling på 32 t. om ugen.

Resultater
Vi forventer, at du opnår følgende resultater:
· Stærk understøttelse af målene i Sorø Bymidte gennem branding, oplevelsespakker og kommunikation
· Implementerer Turismestrategi med særligt fokus på oplevelser og koordination på tværs
· Implementerer og videreudvikler kommunikation og branding for Kultur og fritidsområdet i Sorø Kommune
Opgaver
For at opnå resultaterne, forventer vi at følgende opgaver indgår:
Sorø Bymidteprojekt
· Samarbejde med projektleder om udvikling af branding platform
· Udvikling af oplevelsestilbud
· Implementering af oplevelsestilbud og brandingstrategi
· Deltagelse bredt set i arbejdet i projektet, så vidt muligt

Turismestrategi
· Implementering og koordination af Turismestrategi
· Udvikling af oplevelsespakker i samarbejde med aktører
· Styrke branding og markedsføring af Sorø Kommune som destination
· Samarbejde med Destination Sjælland

Kommunikation og Branding af kultur og fritidsområdet
· Implementering af Brandskriveguide og kanalstrategi i samarbejde med bibliotek, musisk skole, Ung Sorø
· Udvikling af kommunikations- og brandingpakker til det frivillige kultur og fritidsliv

På tværs af målene indgår desuden følgende opgaver:
· Netværksskabelse med relevante aktører
· Løsning af praktiske markedsførings- og kommunikationsopgaver
· Koordination og strukturering af opgaver
· Administrative og praktiske ad hoc-opgaver

Kompetencer
For at kunne løse opgaverne, forventer vi, at du har behov for følgende kompetencer:
Faglige
· Uddannelse inden for markedsføring eller kommunikation
· Erfaring med at arbejde med branding, markedsføring og/eller kommunikation
· Erfaring med eller viden om turisme
· Erfaring med projektarbejde

Personlige
· Relationel
· Struktureret
· Analytisk
· Udviklingsorienteret
· Organisationsforståelse
